Omsorgsbolig avlyste julemiddagen

VENTET FORGJEVES: Else Marie Hansen og datteren Tone-Helene Hansen måtte spise medisterpølser istedenfor julemat på julekvelden. Foto: PRIVAT

Else Marie (80) fikk ikke julemat

(VG Nett) Beboerne i omsorgsboligen gledet seg til julemiddag. Den kom aldri. Hverken Oslo kommune eller leverandøren vil ta på seg ansvaret.

Sissel Kruse Larsen

Oppdatert 25. desember 2011

Artikkelen er over åtte år gammel

Alle beboerne i omsorgsboligene i Colletsgate 52 i Oslo skulle samles på julaften for å få servert julemiddag de hadde bestilt for over en uke siden.

Tone-Helene Hansen (50) har reist fra USA for å besøke sin mor Else Marie Hansen (80), som hadde gledet seg til kalkunmiddag på julaften.

- Fikk beskjed 14.30

De to begynte å lure da middagen ennå ikke hadde kommet på døren klokken 14.30 julaften ettermiddag, og etter å ha forhørt seg med de ansatte fikk de beskjed om at det ikke ble noen julemat.

- Vi fikk beskjed om at den felles middagen var avlyst og at det ikke kom noe mat. Vi ble begge veldig triste, forteller Tone-Helene Hansen til VG Nett.

Heldigvis for de to hadde de medisterpølser, pølser og lomper i kjøleskapet. Dette ble også middagen julaften.

- Jeg hadde jo ikke planlagt noen julemiddag med den maten vi hadde, siden min mor hadde fått bestille det hun ville ha. Også tenker jeg på de andre som bor her som ikke har noen pårørende på besøk som kan lage mat til dem, sier hun og legger til at beboerne fikk beskjed etter at butikkene var stengt, slik at de ikke kunne handle mat i siste liten.

Fikk tak i én juletallerken

En av de ansatte ved omsorgsboligene tok kontakt med et sykehjem som ligger like i nærheten for å høre om det var mat til overs der. Én av beboerne i omsorgsboligen fikk en tallerken julemat derfra. De andre måtte klare seg med maten de hadde i kjøleskapet fra før.

Tone-Helene Hansen fikk forklart at middagen uteble grunnet en feil med bestillingen.

Hennes 80 år gamle mor, som bor i omsorgsboligen etter å ha hatt flere hjerneslag, ble lei seg da beskjeden kom.

- Hun sa til meg at hun nesten hadde regnet med at det ville bli noe tull med julemiddagen. Det var for godt til å være sant. Og det viste seg å stemme, forteller datteren som er tydelig opprørt.

Fikk kransekake og kaffe

Hun bor til vanlig i USA men reiser hvert år hjem for et par måneder for å ta seg av foreldrene. I går tok hun turen rundt i boligen for å høre om hun kunne hjelpe noen av de andre beboerne med mat på julekvelden. De hun snakket med hadde annen mat i kjøleskapet, men var tydelig skuffet og lei seg.

Tilbudet de eldre og psykisk syke til slutt fikk var kransekake og kaffe i den felles matsalen. Der dukket det kun opp én beboer - den samme beboeren som fikk juletallerkenen fra sykehjemmet like ved.

Da julemiddagen ble avlyst hang seksjonssjef Akram Ahmedi opp en lapp hvor hun beklaget at middagen ble avlyst.

BESKJED: Beboerne ble møtt av denne lappen på døren til matsalen da de kom for å spise julemiddag. Foto: Tone Lene Hansen



På lappen sto det:

«Julemiddagen er avlyst!!!

Kaffe og kakeservering klokken 16.30

Beklager!

Seksjonssjef Akram Ahmedi, Oslo 24.12.11»

Seksjonssjef: Jeg bestilte mat

Akram Ahmedi, seksjonssjef ved omsorgsboligene i Colletsgate 52, forteller til VG Nett at hun den 19. desember ringte til selskapat ISS cateringtjeneste for å forsikre seg om at bestillingen var i orden.

- Jeg fikk bekreftet fra ISS at alt var i orden, men da dagvakten hos oss skulle hente maten i går var det ikke noe mat der, sier Ahmedi.

Noen av de ansatte tok turen til nærbutikken hvor de vanligvis handler, men grunnet feil med betalingskortene de hadde med seg, fikk de ikke handlet julemat.

- Fikk godteri og kransekake

- Vi fikk ikke handle julemat på kreditt, så da ble det godteri og kransekake vi kunne tilby, sier hun.

Seksjonssjefen forteller at hun var veldig fortvilet for at det som skulle være en hyggelig feiring ble en trist julaften. Hun understreker at ingen av beboerne ble sittende uten mat.

- Alle beboerne har mat i leilighetene sine, og her er det absolutt ikke vi som har gjort en feil. Det er det ISS som har, avslutter hun.

Avdelingsdirektør: Må sjekke dette tirsdag

Sven Bue Berger, avdelingsdirektør for velferd og helse i Oslo kommune, sier til VG Nett at han tror det er ISS som har gjort en feil, men har ikke selv mulighet til å sjekke forholdene rundt matleveransen grundig før tirsdag.

Han beklager at arrangementet måtte avlyses, og at beboerne ikke fikk julemat fra butikken som et plaster på såret.

- Dette må vi ta med ISS som leverandør, det som har skjedd er veldig uheldig, sier Berger.

ISS-sjef: Vi har levert

Jan Bjørneboe, konserndirektør for kommunikasjon i ISS sier at selskapet har levert all mat de skulle levere i år.

KONSERNDIREKTØR: Jan Bjørneboe sier at ISS har levert all mat de skulle i julen. Foto: ISS

- Så langt jeg har fått sjekket ut har vi levert mat alle steder vi skulle levere mat, så jeg har ikke klart å verifisere påstanden om at vi ikke har levert, sier Bjørneboe.

Han sier at ISSs konsernsjef har gått gjennom alle kvitteringer uten å finne et sted det var manglende levering.

- Har vi gjort en feil skal vi rydde opp, men det er ikke registrert noen feil hos oss. Jeg må ta et lite forbehold, men alle vi har vært i kontakt med mener å ha levert som de skal, avslutter han.

Publisert: 25.12.11 kl. 15:09 Oppdatert: 25.12.11 kl. 16:50

Les også

Mer om Helse Jul